Kronprinsparet ute av tobakksaksjer - har skiftet fondsforvalter
Kartlegging av flere fondsforvaltere og mulighetene de tilbyr, resulterer i at Kronprinsparets Fond har valgt KLP-fondene som framtidig fondsforvalter, ifølge NTB. Målet er å fremme god etikk, sikre god ivaretakelse av stiftelsens midler, samt tett samarbeid rundt forvaltningen. – Vi ble i 2014 oppmerksom på at noen av våre midler var investert i tobakksselskap. Det er ikke den etiske standarden Kronprinsparets Fond skal ha, og da var det viktig for oss å ta noen aktive grep, sier daglig leder i fondet, Solfrid Flateby til NTB.I oktober i fjor avslørte E24 og VG at Kronprinsparets Fond gjennom et aksjefond i Nordea hadde 50.000 kroner plassert i Philip Morris. Dette er verdens største tobakksprodusent med sju av de femten største sigarettmerkene i verden. Det er utestengt fra oljefondets portefølje. Flateby reagerte umiddelbart og sa at Kronprinsparets Fond ville trekke seg ut av alle investeringer som ikke følger stiftelsens etiske standard. Fondet ble etablert i forbindelse med kronprinsparets bryllup i 2001, med regjeringens «folkegave», én krone fra hver av landets innbyggere, som startkapital.Investeringen i tobakksgiganten ble gjort sist sommer, da alle investeringene til Kronprinsparets stiftelse – totalt 17,5 millioner kroner – ble flyttet til kombinasjonsfondet Nordea Plan 30. Dette fondet har igjen eierandeler i aksjefondet Nordea North America – som investerer i Philip Morris. Før pengene ble flyttet, hadde stiftelsen 4,5 millioner kroner plassert i et annet aksjefond i Nordea som investerer i en rekke selskaper som anklages for miljøødeleggelser og uetisk virksomhet. Dette fondet solgte Kronprinsparets Fond seg helt ut av 18. august i år.Flere av selskapene stiftelsen var inne i frem til, er blitt kraftig kritisert av flere miljøorganisasjoner. – Flere av disse selskapene driver på uforsvarlig vis og har en profil som er dypt uetisk hvis man er opptatt av å verne om biologisk mangfold og viktige naturområder. Når man ser porteføljen under ett, virker det ikke å ha vært tatt miljø- og menneskerettighetshensyn i det hele tatt, sa leder i Greenpeace Norge, Truls Gulowsen, til VG om aksjefondet stiftelsen tidligere hadde investeringer i. Bytte av fond i Nordea skjedde etter at styret i Kronprinsparets Fond i desember 2013 vedtok en ny investeringsinstruks. I den nye investeringsinstruksen står det blant annet at all kapital som forvaltes skal gjennomgå en screening hvert halvår for å identifisere selskaper som kan være involvert i brudd på globale standarder for miljøvern, menneskerettigheter, arbeidslivsstandarder og korrupsjonsbekjempelse.I 2014 har Kronprinsparets Fond jobbet aktivt for og med prosjektene Trivselsleder (aktivitet og inkludering), Arbeidsinstituttet i Buskerud (gjennomføring av videregående skole), Pøbelprosjektet (ungdom tilbake til skole og i arbeid), Kjør for livet (fritidstilbud som bidrar til mestring og økt sosial kompetanse) og GatekunstAkademiet (kunst, kultur og entreprenørskap for ungdom). Aktiviteten i prosjektene har gjennom året vært høy, med flere nyetableringer, rekordmange ungdommer i prosjektene – og nye aktiviteter for ungdom, skriver Kronprinsparets fond i Kongehusets egen årsmelding for 2014.
I fjor avslørte VG og E24 at midler fra Kronprinsparets Fond var investert i tobakksgiganten Philip Morris. Nå har fondet sett nærmere på sine investeringer og valgt ny forvalter av midlene.